Tina Kordić

Tina Kordić, bosanskohercegovačka pijanistica i pedagog.

Rođena je u Travniku, odrasla u Sarajevu, a živi u Beču. U septembru 2005. gostuje kao predavač na klavirskoj katedri na Univerzitetu za muziku u Weifangu (Shandong, Kina). Započela je svoje muzičko obrazovanje u Muzičkoj školi u Sarajevu, gdje nastavlja i Srednju muzičku školu u klasi Meire Smailović. 1990te maturira sa odličnim uspjehom i počinje studij na Muzičkoj akademiji u Sarajevu u klasi Aleksandre Romanić. Od 1992. studira u klasi Nede Stanković kod koje je 1994te apsolvirala.
Kao stipendista austrijskog Ministarstva za obrazovanje i kulturu nastavlja u decembru 1994. studij na Univerzitetu za muziku i primijenjenu umjetnostu Beču, u klasi Manfred Wagner-Artzta, diplomira 1999. sa izvrsnim uspjehom i kao stipendista austrijskog Ministarstva za nauku nastavlja postdiplomski studij u klasi Leonore Aumaier. Magistrira 2005. (Magistarski rad na temu: Die Geschichte des Balletts in Sarajevo; Historija baleta u Sarajevu).

Svoj prvi cjelovečernji koncert svira 1987. u Domu Armije u Sarajevu. Aktivno sudjelovanje na Meisterkursevima (Arbo Valdma, David Wilde, Vladimir Krpan). Umjetnički je djelovala u opkoljenom Sarajevu za vrijeme rata (1992-1995); solistički koncerti u Kamernom teatru, Chopin-maraton, Mozart-večeri, snimci za RTV Bosne i Hercegovine.

Za vrijeme studija u Beču svira mnogobrojne koncerte (solistički koncerti u  Sarajevu u organizaciji Muzičke omladine, Sarajevo Arta, koncert sa Sarajevskom filharmonijom u Narodnom pozorištu u Sarajevu; koncerti u Beču: Klassenabende, Kaleidoskop der Nationen, Multikids-Festival, Bosnische Abende, Koncert u organizaciji "Kulturverein Newbase", kao i solistički debi u Bösendorfer Saal u Beču u decembru 2003. Koncerti u Hanoveru, Bremenu i Cuxhavenu u okviru A tribute to Sarajevo, koncerti u Kini i snimci za kinesku televiziju također su dio karijere ove sarajevske pijanistice. Njen repertoar čine djela standardne klavirske literature kao i savremena klavirska djela (Nancy van de Vate, Axel Seidelmann). Njene interpretacije označava stil slavenskog melanholičnog, lirskog i strastvenog temperamenta sa bečkom lahkoćom i preciznošću.

 Reference 

 Vanjski linkovi 

Kategorija:Biografije, Travnik
Kategorija:Bosanskohercegovački muzičari
Kategorija:Bosanskohercegovački pijanisti

Kategorija:Rođeni 1972.